ইন্ডিয়ান প্রিমিয়ার লিগ-এর আবেদন আকাশছোঁয়া। বাংলাদেশে তা আরও এক ধাপ উপরে। বাংলাদেশে এর দারুণ জনপ্রিয়তার পিছনে রয়েছেন অলরাউন্ডার সাকিব আল হাসান ও মুস্তাফিজুর রহমান। 
আইপিএল-এ কলকাতা নাইট রাইডার্স-এর (কেকেআর) হয়ে অভিযান শুরু করেন সাকিব। এবারের আইপিএল-এ বাংলাদেশি অলরাউন্ডারের সঙ্গে বন্ধন ছিন্ন করে ফেলেছে কলকাতা নাইটরাইডার্স। অন্যদিকে, মুস্তাফিজুরকেও ছেড়ে দিয়েছে সানরাইজার্স হায়দরাবাদ। বাংলাদেশের ক্রিকেটপাগলদের আশা, চলতি মাসের ২৭ ও ২৮ তারিখ বেঙ্গালুরুতে হতে চলা নিলামে সাকিব-মুস্তাফিজুরের পাশাপাশি তামিম ইকবালও পেয়ে যাবেন নতুন ঠিকানা। সেরকম হলে বাংলাদেশের মানুষের কাছে আইপিএল ঘিরে তুঙ্গস্পর্শী আগ্রহের সৃষ্টি হবে। এ কথা কি আর বলতে হয়!
বাংলাদেশের প্রাক্তন অধিনায়ক মহম্মদ আশরাফুল এবেলা.ইন-কে জানিয়েছেন, ‘‘কেকেআর সাকিবকে ধরে রাখলে ভালই করতো। দীর্ঘদিন ধরে কেকেআর-এর হয়ে খেলছে সাকিব। আগের মরসুমটা ভাল যায়নি ঠিকই। তবে সাম্প্রতিক কালে সাকিবের পারফরম্যান্স খুবই ভাল। কেকেআর-এর হয়ে সাকিব খেললে ভালই হতো।’’ আশরাফুল আরও জানান, ‘‘সাকিবকে নিয়ে আইপিএল-এর ফ্র্যাঞ্চাইজিগুলোর মধ্যে কাড়াকাড়ি হওয়ারই কথা। সাকিব এখন যে ফর্মে খেলছে, তাতে সব দলগুলোই ওকে পেতে চাইবে।’’ 

এই বিষয়ে অন্যান্য খবর

‘‘সাকিব আমার একার সন্তান নয়।’’ কেন এমন কথা বললেন সাকিবের বাবা
সুন্দরী স্ত্রীর মন জিতলেন, কথা দিয়ে কথা রাখলেন সাকিব


খবরের ভিতরের খবর বলছে, সাকিবকে নিয়ে ইতিমধ্যেই আগ্রহ দেখিয়েছে দিল্লি ডেয়ারডেভিলস। মুস্তাফিজকে নিয়ে আগ্রহের কথা স্বীকারও করেছে মুম্বই ইন্ডিয়ান্স। তামিম ইকবালের মতো বিধ্বংসী ওপেনারকে পেতে চায় প্রীতি জিন্টার দল কিংস ইলেভেন পঞ্জাব। ঘটনা হল, এক আইপিএল-এ টাকার অঙ্কে সাকিব এখনও বাংলাদেশের ওয়ানডে অধিনায়ক মাশরাফি বিন মোর্তাজাকে ছাপিয়ে যেতে পারেননি!

গ্রাফিক্স— বিশ্বজিৎ দাস
২০০৯ সালের আইপিএল-এ মাশরাফিকে নিয়ে রীতিমতো টানাহ্যাঁচড়া করেছিলেন বলিউডের দুই নায়িকা। জুহি চাওলা ও প্রীতি জিন্টা। ভারতের তারকা ক্রিকেটার যুবরাজ সিংহের সঙ্গে আগে থেকেই মাশরাফির দারুণ বন্ধুত্ব। সেই সময়ে পঞ্জাবেরও অধিনায়ক ছিলেন যুবি। বাঁ হাতি যুবরাজ তাঁর মালকিন প্রীতিকে আগেভাগেই বলে রেখেছিলেন, যে কোনও মূল্যে মাশরাফিকে তাঁর দলে প্রয়োজন। 
২০০৭ সালের বিশ্বকাপে ভারতকে একার হাতে শেষ করে দিয়েছিলেন ‘নড়াইল এক্সপ্রেস’। আইপিএল-এ তাঁকে দলে পাওয়ার জন্য টার্গেট করেছিলেন ‘কিং খান’ শাহরুখ খানের দলও। যে কোনও মূল্যে মাশরাফিকে পেতে চেয়েছিল কলকাতা নাইটরাইডার্স। প্রীতি-জুহির দড়ি টানাটানিতে হু হু করে দাম বাড়ে  মাশরাফির। শেষমেশ বাংলাদেশি মুদ্রায় প্রায় ৪ কোটি টাকায় (ছ’ লাখ ডলার) তাকে কিনে নেন জুহি চাওলা। 
নিলামে মাশরাফিকে নিয়ে যেরকম জাঁকজমক হয়েছিল, তাঁর আইপিএল অভিষেক সে রকম জমজমাট হয়নি। দক্ষিণ আফ্রিকার প্রবাসী আইপিএল-এ মাশরাফি খেলুন, এমনটা সেই সময়ে অনেকেই চাননি। মহারাজ সৌরভ গঙ্গোপাধ্যায়কে বাদ দিয়ে সেবারের আইপিএল-এ নেতৃত্ব সঁপে দেওয়া হয়েছিল ব্রেন্ডন ম্যাককালামের কাঁধে। একের পর এক ম্যাচ যায়, মাশরাফির আর আইপিএল অভিষেক হয় না! মাশরাফিকে না-খেলিয়ে বুকানন মাঠে নামাতে থাকেন মোজেস হেনরিকুইসকে। কেকেআর-এর অন্দরমহলেও অস্বস্তি ছিল। কেকেআর-এর কর্তাব্যক্তিরা চেয়েছিলেন মাশরাফি মাঠে নামুন। বুকাননের একরোখা মানসিকতার জন্য তা সম্ভব হয়নি। 
অবশেষে মাশরাফির অভিষেক হয় ১৬ মে জোহানেসবার্গে। প্রতিপক্ষ ছিল ডেকান চার্জার্স। ডেকানকে ১৬১ রানের লক্ষ্য দিয়েছিল কেকেআর। নিজের প্রথম ওভারেই মাশরাফি দেন ১৫ রান। এর পর দু’ ওভার মোটামুটি ভালই বল করেন। ৩ ওভারে ৩৩ রান দেওয়া মাশরাফির কাঁধে বর্তায় শেষ ওভারের দায়িত্ব। ডেকানের জেতার জন্য দরকার ছিল ৬ বলে ২১ রান। মাশরাফির ৪ বল থেকেই ওই রান তুলে ডেকানকে অবিশ্বাস্য জয় এনে দেন রোহিত শর্মা। এক ম্যাচ খেলেই শেষ হয়ে যায় মাশরাফির আইপিএল অধ্যায়। 
খেলে যে টাকা পেয়েছিলেন মাশরাফি, তা কাজেও লাগিয়েছেন। ঘনিষ্ঠ আড্ডায় কথা উঠলেই মাশরাফি কৃতজ্ঞতার সঙ্গেই বলেন, মিরপুরের ছ’ তলা বাড়িটা কেকেআর-এর টাকাতেই তৈরি করা। ৭ এপ্রিল মুম্বইয়ে শুরু হবে একাদশ-তম আইপিএল। তার আগে বেঙ্গালুরুতে হবে নিলাম। এই নিলামের ‘মার্কুই’ ক্যাটেগরিতে রয়েছেন সাকিব। ১৬ জন তারকা ক্রিকেটারকে নিয়ে এই ক্যাটেগরি করা হয়েছে। যেখানে সবার ‘বেস-প্রাইস’ ধরা হয়েছে ১ কোটি টাকা। সাম্প্রতিক কালে দুরন্ত ফর্মে রয়েছেন সাকিব। ধরেই নেওয়া হচ্ছে, নিলামে সাকিবকে নিয়ে আলোড়ন তৈরি হবে। আর সেরকম হলে টাকার অঙ্কে তিনি কি মাশরাফির ৪ কোটি ছাপিয়ে যাবেন?